Kommunene i Innlandet får 65 millioner til næringsutvikling - Hamar Arbeiderblad
Kommunene i Innlandet får 65 millioner til næringsutvikling
KORONATRØBBEL: - Koronapandemien har ført til store utfordringer for næringslivet i Innlandet, sier distrikt- og digitaliseringsminister Linda Hofstad Helleland (H). FOTO: Terje Bendiksby / NTB scanpix
Publisert: 04 juni, 2020 10:57
Oppdatert: 04 juni, 2020 10:57
Regjeringen vil sette av 65,6 millioner kroner til kommunale næringsfond i Innlandet. Bedrifter kan søke om midler som kan få opp aktiviteten og skape nye arbeidsplasser.
– Koronapandemien har ført til store utfordringer for næringslivet i Innlandet. Det er reiseliv og tilknyttede næringer som er hardest rammet, og kommuner som Trysil og Øystre Slidre hadde en arbeidsledighet på henholdsvis 15 og 11 prosent ved utgangen av mai. Det er også utfordringer for industrien, for eksempel i Raufoss, sier distrikts- og digitaliseringsminister Linda Hofstad Helleland i en pressemelding.
Gjennom de kommunale næringsfondene kan bedriftene raskt få tilgang til nødvendig kapital, slik at de kan få opp aktiviteten og skape nye arbeidsplasser.
LES OGSÅ: Innlandet vil sette av 78 millioner korona-kroner for å dekke tap og utgifter
Pengene kan blant annet brukes til direkte bedriftsstøtte, destinasjonsutvikling og tiltak for å styrke samarbeidet mellom lokale bedrifter. Bedrifter kan for eksempel få midler til markedsføring, mindre investeringer, opplæring, produktutvikling og nyetableringer.
– Når vi nå har fått kontroll på smittespredningen, trapper vi opp innsatsen for å få fart på norsk økonomi igjen, slik at vi kan skape mer og inkludere flere. Med disse midlene kan kommunene legge til rette for at bedriftene i Innlandet kommer i gang igjen, at flere permitterte kommer tilbake i jobb og at det skapes nye arbeidsplasser, sier Helleland.
Pengene vil bli fordelt til fylkeskommunene, som skal prioritere kommuner som er hardt rammet av krisen.